
Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т


ПОСТАНОВЛЕНИЕ  

      ……………..  2026 година


за изменение и допълнение на Наредба за обхвата, структурата, съдържанието и методологията за изработване на плановете за опазване и управление на единичните или груповите недвижими културни ценности (Приета с Постановление № 45 на Министерския съвет от 2011 г., обн. ДВ, бр. 19 от 2011 г., изм. и доп., бр. 87 от 2012 г.)


МИНИСТЕРСКИЯТ СЪВЕТ
П О С Т А Н О В И:

§ 1. В чл. 2 се правят следните изменения и допълнения:
1.Създава се нова ал. 1:
 „(1) Планове за опазване и управление на недвижими културни ценности с категория „световно значение“ се възлагат и разработват приоритетно.“
  2.Досегашната ал. 1 става ал. 2, като в т. 2, пред думите „5 години“ се добавя „до“.
  3. Досегашната ал. 2 става ал. 3.

§ 2. В чл. 3 се правят следните изменения:
1.В ал. 1 накрая се добавя „като по искане на възложителя и при необходимост могат да се включат и територии без статут на охранителна зона, но във връзка със защитената територия за опазване на недвижимото културно наследство.“
2. В ал. 4  думите „общинските планове за развитие“ се заменят с „плановете за интегрирано развитие на общините“.

§ 3. В чл. 5 се правят следните изменения:
1.Алинея 1 се изменя така:
„(1) Териториалният обхват и съдържанието на плана за опазване и управление се определят със заданието по чл. 8а.“
2.Алинея 2 се изменя така:
(2) Когато по искане на възложителя и при необходимост са включени територии  без статут на охранителна зона, но във връзка със защитената територия за опазване на недвижимото културно наследство, те се посочват в заданието по чл. 8б.
	
§ 4. Член 6 се изменя така:
„Чл. 6. (1) Плановете за опазване и управление се разработват в съответствие с със съдържанието на заданието съгласно чл. 8б.
(2) За изработването на план за опазване и управление на недвижима културна ценност с категория „световно значение“ се прилагат изискванията на Оперативните насоки за прилагането на Конвенцията за опазване на световното културно и природно наследство и други съпътстващи ръководства.“

§ 5. Наименованието на Глава трета „Възлагане и приемане на плановете за опазване и управление“ се изменя така: 
„Глава трета
Възлагане и изготвяне на плановете за опазване и управление на недвижими културни ценности“.

§ 6. В глава трета „Възлагане и изготвяне на плановете за опазване и управление на недвижими културни ценности“ се създава Раздел I „Задание за изготвяне на планове за опазване и управление на недвижими културни ценности“, с чл. 8а - 8в.
[bookmark: _GoBack]„Раздел I
Задание за изготвяне на планове за опазване и управление на недвижими културни ценности

Чл. 8а. (1) Изготвянето на план за опазване и управление на недвижима културна ценност се осъществява въз основа на задание. 
(2) Националният институт за недвижимо културно наследство (НИНКН) изготвя заданието за план за опазване и управление за недвижима културна ценност:
1. с категория „световно значение“, 
2. включена в Индикативната листа за културното и природното наследство на Република България и 
3. археологическите резервати. 
(3) Заданията по ал. 2 се съгласуват по реда на чл. 84, ал. 4 от ЗКН след становище от Специализирания експертен съвет по чл. 64, ал. 2 от ЗКН.. 
(4) Заданията за:
1. групови недвижими културни ценности с категория „национално значение“, извън посочените в ал. 2, се възлагат от органа, който упражнява правото за стопанисване и управление. 
2. единичните недвижими културни ценности с категория „национално значение“ се възлагат от собственика или кмета на общината, на чиято територия се намират.
(6) Заданията за планове за опазване и управление, извън случаите по ал. 2 се изготвят от научни и културни организации, висши училища, физически и юридически лица в сферата на тяхната компетентност по опазване на недвижимото културно наследство, със задължителното участие на лица, вписани в регистъра по чл. 165, ал. 1 от ЗКН за съответната област и се съгласуват по реда на чл. 84, ал. 10 от ЗКН, след становище от СЕСОНКЦ.

Чл. 8б. (1) Съдържанието на заданието се определя, като се вземе предвид  категорията и класификацията на недвижимата културна ценност и нейните индивидуални характеристики и особености. Със заданието се формулират целите на конкретния план за опазване и управление. 
(2) Минималните изисквания за съдържание на заданието включват:
1.предмет на плана съобразно категорията и класификацията на недвижимата културна ценност и характеристиките на охранителната ѝ зона, нейната значимост, актуалното състояние, автентичност, интегритет, потенциал за развитие като културен, научен, образователен, социален и икономически ресурс;
2.съдържание на плана;
3.режимът за опазване на недвижимата културна ценност (териториалният обхват и предписания за опазване на недвижимата културна ценност и охранителната ѝ зона), специфичните правила и нормативи за територията съгласно съгласуван по реда на ЗКН, действащ устройствен план и приложимата нормативен уредба за опазване и управление; 
4.специализирани консервационни и реставрационни дейности, които за групови недвижими културни ценности се опрделят с консервационен план; 
5. стратегическа рамка (дългосрочна, средносрочна и краткосрочна програма за опазване на недвижимата културна ценност на територията - предмет на плана, приоритети мерки и дейности за постигане на целите, етапите и сроковете за изработване и очакваните резултати; 
6. текстови и графични приложения;
7. организацията на управлението, която включва:
а) органи на управление;
б) източници на финансиране;
в) срокове за изпълнение;
г) отговорни институции;  
д) система за мониторинг и контрол;
е) мерки за превенция на риска от съществуващи и/или потенциални заплахи;
ж) партньорите и тяхното участие в процеса по прилагане на плана за опазване и управление.

Чл. 8в. (1) В съдържанието по чл. 8б, ал. 2, т. 2, задължително се включват:
1. за недвижими културни ценности с категория „световно значение“ – анализ на основните проблеми на опазването на недвижимата културна ценност, с оглед изпълнението на критериите за вписването ѝ и декларацията за изключителната световна стойност, съгласно изискванията на Оперативните насоки за прилагането на Конвенцията за опазване на световното културно и природно наследство;
2. за недвижими културни ценности, включени в Индикативната листа за световното културно и природно наследство на Република България – анализ за съответствие с Оперативните насоки за прилагането на Конвенцията за опазване на световното културно и природно наследство и баланса между опазването и перспективите за развитие с оглед предварителната оценка и номинационното досие;
3.за недвижими културни ценности, които са археологически резерват в процес на проучване - обща програма за системно и дългосрочно археологическо проучване, с оглед опазването, консервацията, реставрацията, социализирането и управлението на ценността; 
4. за други групови недвижими културни ценности, с категория „национално значение“, извън посочените в т. 1-3 - единен териториалноустройствен подход, съобразен със спецификите на ценностите и във връзка с опазването, реставрацията, социализирането и управлението им;
5. за единична недвижима културна ценност с категория „национално значение“ - анализ на проблемите на недвижимата културна ценност и на охранителната ѝ зона, с оглед нейното опазване и социализацията ѝ. 
(2) Централните и териториалните администрации на изпълнителната власт, притежаващи информация, необходима за изработването на заданието, са длъжни при поискване да предоставят информацията на възложителя в едномесечен срок.“

§ 7. Досегашният раздел I „Възлагане на планове за опазване и управление“ става Раздел II „Възлагане на планове за опазване и управление“, с чл. 9-11 и се изменя така:

Раздел II
„Възлагане и изготвяне на планове за опазване и управление на недвижими културни цености“ 

Чл. 9. (1) Планове за опазване и управление на недвижимите културни ценности, се възлагат и финансират от лицата по чл. 82, ал. 1 от ЗКН. 
(2) Възлагането на заданията и плановете за опазване и управление се извършва при условията и по реда на Закона за обществените поръчки.

Чл. 10. (1) Проектите на планове за опазване и управление на недвижими културни ценности се изготвят от научни и културни организации, висши училища, физически и юридически лица в сферата на тяхната компетентност. В екипите по изготвяне на проекта на плана за опазване и управление на недвижима културна ценности задължително се включват специалисти в съответната област по консервация и реставрация на недвижими културни ценности, вписани в регистъра по чл. 165, ал. 1 от ЗКН. Ръководител на екипа се избира от възложителя, в съответствие с целите, определени в заданието.
(2) Проектите на планове за опазване и управление, когато се отнасят за археологически недвижими културни ценности или в обхвата им попадат такива, се изготвят с участие на археолози, които последно са извършили теренно археологическо проучване в границите на определената с предмета на плана територия към момента на изготвяне на плана.
(3) В случай че не може да се приложи ал. 2 и в случай, че теренни археологически проучвания не са извършвани за дадената територията, при изработването на плана задължително участва археолог, вписан в регистъра по чл. 150, ал. 2 от ЗКН.

[bookmark: to_paragraph_id7039633]Чл. 11. (1) В случаите, когато министърът на културата възложи изработването на план за опазване и управление на НИНКН, проектът на план, преди неговото приемане, се съгласува по реда чл. 84, ал. 4 от ЗКН.
 (2) По мотивирано предложение на директора на НИНКН, министърът на културата одобрява 5-годишна програма за планове за опазване и управление на недвижими културни ценности, които в този период се разработват от НИНКН. 

§ 8. Досегашният Раздел II „Обществено обсъждане“ става Раздел III „Обществено обсъждане“, с чл. 12-14.

§ 9. В чл. 13, ал. 1, т. 4 се изменя така:
„4.води писмен протокол, в случаите когато се използва някоя от посочените в чл. 12, ал 2 форми на обществено обсъждане“.  

§ 10. В чл. 14 се правят следните изменения:
1.Точка 3 се изменя така:
„3. изготвя справка за одобрените и неодобрените от възложителя бележки и препоръки.“
2.Точка 4 се отменя.
3. Точка 5 се изменя така:
„5.прилага протокола от общественото обсъждане по чл. 13, ал. 1 ,т. 4 и справката по т. 3.“

§ 11. Член 15 се изменя така:
„Чл. 15. Проектите на планове за опазване и управление се приемат от органите по чл. 82, ал. 3 от ЗКН.“

§ 12. В чл. 16 се правят следните изменения и допълнения:
1. В ал. 1, 2 и 3 думите „Заданията и проектите “ се заменят с думата „Проектите“. 
2. Създава се нова ал. 4
„(4) Проектите на плановете за опазване и управление за обектите с категория „световно значение“ се внасят в Центъра за световно наследство на ЮНЕСКО за произнасяне от консултатвините органи на Комитета за световно наследство преди внасянето им за съгласуване в Министерство на културата и приемане от Министерски съвет.“  
3.Досегашните ал.4 става ал. 5 и се изменя така:
(4) Отказът за съгласуване по ал. 1 е мотивиран и подлежи на обжалване по реда на Административнопроцесуалния кодекс.
4.Досегашните ал. 5 и 6 се отменят.

§ 13. В чл. 16а се правят следните изменения и допълнения:
1. В ал. 1:
а) в текстът преди т. 1 думите „в три екземпляра, от които два на хартиен носител и един“ се заличават.
б) Точка 3 се изменя така:
„3. Справката по чл. 14, т.3 .” 
в) Създава се нова т. 7:
„7. становище на обществения съвет за закрила на културното наследство по чл. 17, ал. 1, т. 2 от ЗКН, когато възложител е кметът на общината.“
2.В ал. 2 думите „и хартиен“ се заличават.

§ 14. В чл. 19 се правят следните изменения:
1.Алинея 1 се изменя така:
„(1) План за опазване и управление за недвижима културна ценност с категория „сетовно значение“, за недвижима културна ценност, вписана в Индикативната листа на Република България и за археологически резерват се разжледа на заседание на Специализирания експертен съвет по чл. 64, ал. 2 от ЗКН в 3-месечен срок от внасянето му в Министерството на културата.
2. В ал. 2 думите след „Специализирания експертен съвет“ се добвя „по чл. 64, ал. 2 от ЗКН“.
§ 15. В чл. 20 се правят следните изменения и допълнения:
1. В ал. 1 след думите „Специализирания експертен съвет“, в изречение първо и след думите„Специализираният експертен съвет“, в изречение второ се добавя „по чл. 64, ал. 2 от ЗКН“.
2. В ал. 2 думите „Специализирания експертен съвет“ се добавя „по чл. 64, ал. 2 от ЗКН“.
3. след думите „Специализирания експертен съвет“ се добавя „по чл. 64, ал. 2 от ЗКН“, а думата „утвърждава“ се заменя с „одобрява“.
4. В ал. 4 думата „утвърждаването“ се заменя с „одобряването“, а думите „по ал. 3“ се заменят с „от заседанието на Специализирания експертен съвет по чл. 64, ал. 2 от ЗКН“. 

§ 16. В чл. 21, ал. 1 се изменя така:
„(1)План за опазване и управление за групова недвижима културна ценност с национално значение и за единична недвижима културна ценност с национално значение в случаите, когато се отдава на концесия, се разглеждат на задедание на Специализирания експертен съвет по чл. 64, ал. 2 ЗКН, в тримесечен срок от внасянето му в Министерството на културата.“

§ 17. В чл. 22 се правят следните изменения:
1.В ал. 1, в текстът преди т. 1 след думите думите „Специализирания експертен съвет“, в изречение първо и след думите„Специализираният експертен съвет“, в изречение второ се добавя „по чл. 64, ал. 2 от ЗКН“.
2.В ал. 2 след думите„Специализираният експертен съвет“, се добавя „по чл. 64, ал. 2 от ЗКН“.

§ 18. Член 23 се отменя.  

§ 19. Член 24 се отменя. 

§ 20. В чл. 27 се създава т. 4:
„4. констатирани са слабости и недостатъци въз основа на оценка на резултатите от провежданите монитроинг и контрол.”  

§ 21. В чл. 29, ал. 1 се изменя така:
„(1) Измененията на плановете за опазване и управление се възлагат от органите и лицата по чл. 9 и се приемат по реда на глава четвърта.“

§ 22. В чл. 31, ал. 2 се изменя така:
„(2) Актуализираните петгодишни програми се приемат от органа на управление след съгласуване по реда на чл. 84, ал. 1 и 2 или по реда на чл. 84, ал. 4 от ЗКН, когато изпълнител е НИНКН.“ 

§ 23. В чл. 32 думите „въз основа на становище на експертния консултативен съвет по чл. 31, ал. 2“ се заличават.

§ 24. Приложението към чл. 6, ал. 1 се отменя.

ПРЕХОДНИ И ЗАКЛЮЧИТЕЛНИ РАЗПОРЕДБИ 

    § 25. (1) Задания за планове за опазване и управление, които са разработени и съгласувани по реда на чл. 84, ал. 1 и 2 от ЗКН се актуализират в съответствие с разпоредбите на настоящата наредба и подлежат на повторно съгласуване по реда, предвиден в ЗКН и тази наредба.
(2) Планове за опазване и управление, които са в процес на разработване до влизане в сила на настоящата наредба се довършват и приемат по реда на настоящата наредба.


МИНИСТЪР-ПРЕДСЕДАТЕЛ:
РОСЕН ЖЕЛЯЗКОВ					
					
ГЛАВЕН СЕКРЕТАР НА МИНИСТЕРСКИЯ СЪВЕТ:	
ГАБРИЕЛА КОЗАРЕВА						

